ПшIогъэшIэгъоныр къыотэжьы — Адыгэ макъ\nРедактор 06.02.2020 КУЛЬТУРЭР, КЪЭБАРЫКlЭХЭР\nАдыгэ Республикэм инароднэ артисткэу Нэ­гъой Маринэ имэфэкI мафэ фэгъэхьыгъэ юбилей зэхахьэ филармонием гъэшIэгъонэу щыкIуагъ.\n— Марин, къыпфэгушIуа­гъэхэм сахаплъэшъ, ясэнэхьатхэр зэфэшъхьафых, Адыгеим ирайонхэм къарыкIыгъэхэр бэ мэхъух…\n— ЗэкIэми садэгущыIэнэу игъо сифагъэпышъ, гъэзетымкIэ «тхьа­шъуегъэпсэу» ясIожьы сшIоигъу.\n— Пчыхьэзэхахьэм IэгутеошхокIэ укъыщагъэкIотэжьызэ, уянэу Асе инэплъэгъу фабэ къахэбгъэщыгъэу къысщыхъугъ.\n— Сянэ Андзэрэкъохэм япхъу.\n— Ащ сыщыгъуаз. Андзэрэ­къохэу Чеславрэ Вячеславрэ ашыпхъу.\n— Адыгэ Республикэм инароднэ артистэу, Урысыем икомпози­торхэм я Союз хэтэу Андзэрэкъо Чеслав цIэу сфиусыгъэр сипас­порт дэтхагъ — Мирамхъан. Сце­нэм МаринэкIэ къыщысэджэх. Андзэ­рэкъо зэшхэм ягъогу сэри сырыкIонэу зэрэхъугъэм сырыкIэ­гъо­жьэу зы такъикъи ­къысэкIугъэп.\n— Зэшыпхъуитф шъохъу, мэшэлахь. ОрэдыIо ухъуныр орыкIэ къиныгъа?\n— СицIыкIугъом къыщегъэжьагъэу орэд къасIощтыгъ. ОрэдыIо сыхъунэу сятэ къысэлъэIущтыгъ. Чеслав емызэщэу макъэр зэрэз­гъэIорышIэщтым сыфигъасэщтыгъ. ОшIа, орэдым ипычыгъо щыщ къыхидзагъэу Чеслав къыIо зы­хъукIэ, седэIущтыгъэ къодыеп. Ыгу зэIухыгъэу, нэгушIоу къысэп­лъызэ, гущыIэм псэ къызэрэпигъа­кIэрэр, орэдым тамэ зэрэритырэр къыхэзгъэщынхэм сыпылъыгъ.\n— Мыекъуапэ музыкэмкIэ иеджапIэ ыуж С. Рахманиновым ыцIэ зыхьырэ консерваториеу Ростов-на-Дону дэтыр къэуухыгъ. А уахътэм унагъо уиIэ хъугъагъэ.\n— Сишъхьэгъуси Ростов-на-­Дону къыслъыкIуи, илъэсищэ къа­лэм тыщызэдэпсэугъ. Уимурадхэм уафэкIоным фэшI уиIа­хьылхэр, ныбджэгъухэр гъусэ къызыпфэхъухэкIэ, къиныгъохэр нахь IэшIэхэу къызэонэкIых.\n— Баджэ Дзэхъан училищым кIэлэегъаджэу щыуиIагъ. Ростов узэкIом…\n— Консерваторием Бэла Ситерман шIукIэ щашIэщтыгъ. Ащ фэдэ кIэлэегъаджэр уянэм фэбгъадэуи уахътэ къыокIу. ГукIэ­гъоу хэлъыр щыIэныгъэм къызэрэщыо­тэжьырэр зыдэпшIэжьэу уеджэныр, уисэнэхьат ишъэфхэр зэбгъэшIэнхэр зымыуасэ щыIэп. Баджэ Дзэхъан непэ сыготэу филармонием Iоф щызэдэтэшIэ. Уезыгъэджагъэм щыIэныгъэм нахь куоу узэрэхищэрэр къызыбгурыIокIэ, ори шIыкIэшIухэм уалъыхъущт.\n— Консерваторием искусст­вэм илъэныкъо зэфэшъхьафхэр щызэбгъэшIагъэх. ОрэдыIо ухъуныр нахь пшIоигъуагъа?\n— Ольга Бударинар концертмейстер сэнэхьатым фэIэпэIас. Ащ сыдми тыригъэджагъэу слъы­тэрэп. Музыкэм уедэIун, зэхэпхын, макъэм Iоф дэпшIэн фае зыхъукIэ кIэлэегъаджэр ичIыпIэ зэритыр щыIэныгъэм къыщылъагъотыщтыгъ. Ольга Бударинам, нэмыкIхэм непи зэпхыныгъэхэр адысиIэх, салъэкIо.\n— ЧIыр мэчэрэгъуфэ музыкэр зэрэщыIэщтым шъутегущыIа?\n— Сыгу укъигущыIыкIыгъ. Гъа­шIэм хэмыкIокIэщт сэнэхьатыр къызэрэхэтхыгъэр тэркIэ гушIуагъо.\n— Марин, сэнэхьатэу къыхэпхыгъэм игъогу уипшъашъэхэри рэкIох.\n— Азэ ансамблэу ­«Ислъамыем» иорэдыIу, Беллэ филармони­ем щызэхащэгъэ орэдыIо купым хэт.\n— Азэрэ Беллэрэ къызэрэса­Iуагъэу, гукIэ къыхахыгъэ сэнэ­хьатыр ашIогъэшIэгъон. Адыга­бзэкIэ, урысыбзэкIэ, итальяныбзэкIэ, нэмыкIхэмкIи орэдхэр къаIох.\n— Мыекъуапэ сыщезыгъэджагъэхэ Ажгъой Асе, Даутэ Са­рыет, нэмыкIхэм къысаIощтыгъэр сщыгъупшэрэп. УикIалэхэри уигъогу рыкIохэ зыхъукIэ, IэпыIэгъу уафэ­хъунымкIэ амалэу уиIэр нахьыб.\n— Уишъхьэгъусэу Чыназ кон­цертхэм, спорт зэнэкъокъу­хэм ащысэлъэгъу. Искусствэм фыщытыкIэу фыриIэм бэрэ шъутегущыIа?\n— Хьау, тытегущыIэныр лыеу къытщэхъу. Концертхэм ащытлъэ­гъурэр, зэхэтхырэр зэфэтхьысыжьынхэу игъо тимыфэуи къы­хэкIы. УзэгурыIо зыхъукIэ, гущы­Iэр нахь макIэ пшIызэ ­узэлъэплъэ.\n— УимэфэкI зэхахьэ хэлэ­жьагъэхэм къафэдгъэзэжьы сшIоигъу.\n— Урысыем, Адыгеим янароднэ артистэу, республикэм икомпозиторхэм я Союз итхьаматэу Нэхэе Аслъан искусствэм сызэрэщылажьэрэр IупкIэу къыIотагъ. ТхакIоу Жэнэ Къырымызэ июбилей 2019-рэ илъэсым хэдгъэунэфыкIыгъ, ащ иорэдыбэ къэсэIо. Лъэшэу сигопагъ медицинэм иIофышIэ цIэрыIоу Жэнэ Аскэр, ащ иунэкъощэу Заур пчы­хьэзэхахьэм къызэрэщыгущыIагъэхэр.\n— АР-м искусствэхэмкIэ икол­ледж ипащэу Куфэнэ Щамсэт, Шэуджэн районым культурэмкIэ и ГъэIорышIапIэ ипа­щэу Бэчымыкъо Альбинэ, фэ­шъхьафхэр къыпфэгушIуагъэх.\n— Филармонием ипащэу Къулэ Мыхьамэт, тиIофшIэгъухэу Ту­рен­ко (Ацумыжъ) Адыиф, СтIашъу Къэплъан, Набэкъо Беллэ, нэмыкI­хэм ацIэхэр къесIохэ сшIоигъу, ягущыIэ фабэхэр ­сщыгъупшэщтхэп.\n— Камернэ музыкальнэ теат­рэу Хьанэхъу Адамэ ыцIэ зы­хьырэм иорэдыIоу узэрэщытыгъэри зэхахьэм щызэхэтхыгъ.\n— Сулейманов Юныс, Хъупэ Мурат музыкальнэ театрэм пэщэ­ныгъэ дызэрахьэзэ егъэжьэпIэшIоу ашIыгъэхэм сэри сахэлэ­жьагъ, ари сигукъэкIыжьышIумэ ахэсэлъытэ.\n— Зы классым шъущызэде­джагъ…\n— СэшIэ зыцIэ къепIощтхэр. Къуанэ Хъалидэрэ Аулъэ Муратрэ пчыхьэзэхахьэм къыщысфэгу­шIуагъэх.\nБаджэ Дзэхъан, Нэгъой Азэ, Нэгъой Беллэ, Сергей Пособило­выр, Сергей Трутневыр, Набэкъо Беллэ, Анна Шапоровар, Наталья Амельченкэр, Никита Гнидиныр, нэмыкIхэри концертым хэлэжьагъэх урысыбзэкIи, адыгабзэкIи орэдхэр агъэжъынчыгъэх. «Синан», «О унитIу», «Сикъуадж» зы­фиIохэрэр, нэмыкIхэри пчы­хьэзэхахьэм щыIугъэх.\n— Марин, уигухэлъышIухэр къыбдэхъунхэу пфэтэIо.\nПредыдущая Üretim arttı